Bérczy Károly

Bérczy Károly (eredeti neve: Stand Károly) (Balassagyarmat, 1821. március 2. – Pest, 1867. december 11.) magyar író, költő, újságíró, műfordító, szerkesztő, a márciusi ifjak egyike.

Életpályája 
Édesapja Bérczy János volt.  Jogász végzettségével a Helytartótanács munkatársaként fogalmazó volt 1842–1849 között, így 1847-től Széchenyi István irányításával dolgozott a közlekedési osztályon, ahol gróf Széchenyi István oldalán teljesített titkári szolgálatot. Betegsége miatt megvált a hivataltól és újságíró lett.

1846-ban tagja volt a Tízek Társaságának. Részt vett az 1848–49-es forradalom és szabadságharcban. 1854-től a Politikai Újdonságok főmunkatársa volt. Előbb a Pesti Napló külpolitika rovatát vezette, majd ő indította meg 1857. január 15-én az első magyar nyelvű sportlapot, Lapok a lovászat és vadászat köréből címmel. (A lap címe 1858-tól 1918-ig Vadász és Versenylap volt.) Német vonatkozású vadászati szótárt is publikált. Madách Imréről, akinek barátja volt, Bérczy írta meg az első életrajzot. 1859-ben a Magyar Tudományos Akadémia levelező tagja lett. 1862-ben tagja lett a Kisfaludy Társaságnak. 1867-ben nemességet kapott.

Munkássága
Madách Imre barátja és első életrajzírója volt. Amikor az akadémia 1863-ban tagjává választotta Madáchot, akkor a A nőről, különösen aesthetikai szempontból című székfoglaló értekezésének kéziratát Bérczy Károly olvasta fel, mivel Madách ekkor már súlyos beteg volt. Bérczy lírája szentmentális: gyakori témája a halálvágy, a természetbe menekülés, a sorsszerűség. Gazdag szépirodalmi hagyatékából kiemelkednek műfordításai. Főleg Dickens műveit fordította és Puskin Anyegin című művét 1866-tól az ő fordítása népszerűsítette.

Művei
 Bitorlott szerelem (1840) 
 Az apostol (1848)
 Élet és ábránd I.-II. (elbeszélések, 1852)
 Élet-útak (1853)
 Világ folyása I.-II. (elbeszélések, 1854)
 Világkrónika. Népszerű eléadása az 1855. september elejétől 1856. october végeig történt nevezetesebb eseményeknek; Heckenast, Pest, 1856
 Az őrült nő sziklája
 Magyar-német és német-magyar vadász-műszótár (szerkesztő, 1860)
Hazai és külföldi vadászrajzok; Emich, Pest 1863
Magyar méneskönyv  Magyarországon volt és lévő angol telivér lovak jegyzéke és származása. Egy függelékkel; szerk. Bérczy Károly; Emich Ny., Pest 1865
Madách Imre emlékezete (1866)
 A gyógyult seb; (1880) 
 Hazai és külföldi vadászrajzok. Budapest (1882)
 Balogh Károly: B.K. ismeretlen naplója (1935)
Feltámad a múlt; Siményi, Budapest, 1943
Kísért a múlt...; Napsugár, Budapest, 1944 (Napsugár könyvek)

Jegyzetek

Források
 Ki kicsoda a magyar irodalomban? Tárogató könyvek 
 Ki kicsoda a magyar irodalomban? Könyvkuckó Kiadó, Budapest, 1999

További információk 
 Arany László: Bérczy Károly emlékezete. Értekezések a nyelv- és széptudományok köréből (5. 10). Magyar Tudományos Akadémia Könyvkiadó, Budapest, 1876.
 
 Gyergyai Albert: Bérczy Károly
 Balogh Károly: Bérczy Károly ismeretlen naplója
 A magyar irodalom története Bérczy Károly

Az 1848–49-es szabadságharc katonái
Márciusi ifjak
Magyar írók
Magyar költők
Magyar újságírók
Magyar műfordítók
MTA-tagok
Balassagyarmatiak
Családi nevüket magyarosított személyek
1821-ben született személyek
1867-ben elhunyt személyek